Document ID: 32009D0539

32009D0539
L 180/22
SLUŽBENI LIST EUROPSKE UNIJE
10.07.2009.
ODLUKA KOMISIJE
od 10. srpnja 2009.
o izmjeni Odluke 2000/96/EZ o zaraznim bolestima koje treba postupno obuhvatiti mrežom Zajednice prema Odluci br. 2119/98/EZ Europskog parlamenta i Vijeća
(priopćena pod brojem dokumenta C(2009) 5457)
(Tekst značajan za EGP)
(2009/539/EZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Odluku br. 2119/98/EZ Europskog parlamenta i Vijeća od 24. rujna 1998. o uspostavi mreže za epidemiološki nadzor i kontrolu zaraznih bolesti u Zajednici (1), a posebno njezin članak 3. točku (a),
budući da:
(1)
U Odluci Komisije 2000/96/EZ od 22. prosinca 1999. o zaraznim bolestima koje treba postupno obuhvatiti mrežom Zajednice prema Odluci br. 2119/98/EZ Europskog parlamenta i Vijeća (2) navedene su zarazne bolesti koje treba obuhvatiti epidemiološkim nadzorom u mreži Zajednice, uključujući „Bolesti koje se mogu spriječiti cijepljenjem”. Ova kategorija obuhvaća bolesti za koje su cjepiva već dostupna, kao i druge za koje je dostupno znanstveno i tehničko znanje za izradu i proizvodnju cjepiva u relativnom kratkom razdoblju.
(2)
Novi patogeni virus influence, za koji je zabilježen prijenos s čovjeka na čovjeka, nedavno se pojavio u Sjevernoj Americi i već se proširio na nekoliko država članica. Budući da za ovu novu epidemiološku situaciju postoji ozbiljan rizik da se razvije prema pandemijskoj influenci, bolest uzrokovanu tim virusom, Svjetska zdravstvena organizacija identificirala je kao javnozdravstvenu opasnost od međunarodne važnosti u skladu s Međunarodnim zdravstvenim propisima (2005.)
(3)
Tu bi novu bolest trebalo razvrstati u kategoriju „Bolesti koje se mogu spriječiti cijepljenjem” budući da je, čak i ako za sada nema cjepiva za njezinu prevenciju, dostupno znanstveno i tehničko znanje za izradu i proizvodnju cjepiva čim se njezin soj definitivno identificira.
(4)
Ovaj virus obuhvaćen je u unosu „Influenca” u točki 2.1. Priloga Odluci 2000/96/EZ. Međutim, s obzirom na pandemijski potencijal koji taj virus predstavlja i potrebu neodložne učinkovite koordinacije između država članica u tom pogledu, taj bi virus trebalo posebno spomenuti kao jedan od mogućih tipova virusa influence. Osim toga, taj specifičan unos omogućuje usvajanje posebne definicije bolesti prema Odluci Komisije 2002/253 od 19. ožujka 2002. o utvrđivanju definicija zaraznih bolesti koje se prijavljuju u mrežu Zajednice na temelju Odluke br. 2119/98/EZ Europskog parlamenta i Vijeća (3) pa stoga i bolju ciljanu dostavu informacija unutar mreže Zajednice sukladno članku 4. Odluke 2119/98/EZ.
(5)
Odlukom Komisije 2009/363/EZ od 30. travnja 2009. o izmjeni Odluke 2002/253/EZ o utvrđivanju definicija zaraznih bolesti koje se prijavljuju u mrežu Zajednice na temelju Odluke br. 2119/98/EZ Europskog parlamenta i Vijeća (4) posebna definicija za influencu A(H1N1) već je uvedena u Prilog Odluci 2002/253/EZ. Stoga je toj Odluci potrebno dati retroaktivan učinak kako bi se osiguralo da se ona primjenjuje od istog dana kao i Odluka 2009/363/EZ.
(6)
Mjere predviđene ovom Odlukom u skladu su s mišljenjem Odbora osnovanog člankom 7. Odluke br. 2119/98/EZ,
DONIJELA JE OVU ODLUKU:
Članak 1.
U točki 2.1. Priloga I. Odluci 2000/96/EZ, izraz „Influenca” zamjenjuje se izrazom „Influenca, uključujući influencu A(H1N1)”.
Članak 2.
Ova se Odluka primjenjuje od 30. travnja 2009.
Članak 3.
Ova je Odluka upućena državama članicama.
Sastavljeno u Bruxellesu 10. srpnja 2009.

Labels: 12
0